# Араповски манастир

### от Уикипедия, свободната енциклопедия

Араповският манастир "Св. Неделя" е български праволсавен манастир в Асеновградска духовна околия на Пловдивска епархия на Българската православна църква. Разположен е на около 6 км източно от Асеновград, вдясно от пътя за Първомай. Манастирът е възникнал до древно аязмо (свещен извор) недалеч от асеновградското село Златовръх (някога наричано Арапово) през 19 век. Той е един от последните новоосновани манастири преди Освобождението.

## [редактиране] История

Строителството започнава около 1856 г. от йеромонах Софроний. През 1859 г. е основано училището към манастира. За строителството пари не са щадени и е поканен видният юговски майстор Стою. За прототип се е използвал Горноводенският манастир. Ктиторски надписи посочват, че зографисването е със средства събрани от населението при игумен на манастира архимандрит Софроний.

Първомайстор художник е Георги Данчов-Зографина (1846 - 1908), личен приятел и сподвижник на Васил Левски. Заедно със Зографа по изографисването на манастира работи и Алекси Атанасов. Срещат се сюжети на Св.Йоан Кръстител и на Св.Параскева. В първия регистър на южната и западната стена са фигурите на светци и патриарси: Евтимий и Йоаким Търновски, Марко, епископ Преславски, Теофилакт Търновски, Св.Иван Рилски, Иларион Мъгленски, Онуфрий Габровски и др. Сцената "Св. Цар Борис се кръщава от Методий" е характерна за Зографа. Последната картина от цикъла е сцена на смъртта и погребението на двамата Солунски братя.

Силно земетресение през 1928 г. поврежда съборната църква и стенописите. През 1930 г. Николай Евров възстановява купола на църквата. Аязмото до манастира е изписано, като тук е повторена сцената с покръстването на княз Борис I Михаил.

В южната част на манастирския двор се издига голяма каменна кула с красив еркерен етаж, която се е използвала за жилище и наблюдателница. Строежът става със заръката и помоща на легендарния Ангел войвода.

Араповският манастир става арена на борбата с гръцките фанариоти. Манастирското братство е поддържало революционните идеи. Игуменът отец Гервасий основа таен комитет.

### [редактиране] Съборна църква

Съборната църква „Св.Неделя“ е завършена през 1859. Тя е голяма, кръстокуполна, триконхален тип с четири свободни опори, триапсидна еднокуполна. Храмът е посветен на Света великомъченица Кириакия (или Неделя, на славянски). За твърдо и достойно изповядване на Христовата вяра красивата девица била жестоко измъчвана, а след това осъдена на посичане с меч на 7 юли 289 г. в град Никомидия (Мала Азия). Бог приел чистата й душа, преди мечът на палача да пролее невинната й кръв. По времето на царуването на Асеневци (XII-XIII в.) мощите на светицата били пренесени в тогавашната столица Търново. По-късно св. Евтимий, Патриарх Търновски написал „Похвала на светата великомъченица Неделя”.

## [редактиране] Литература

- Василиев, Асен, „Араповски манастир (стенописи и архитектура)“, С., 1972

## [редактиране] Външни препратки

- Сайт на Араповския манастир

Взето от „http://bg.wikipedia.org../../../%D0%B0/%D1%80/%D0%B0/%D0%90%D1%80%D0%B0%D0%BF%D0%BE%D0%B2%D1%81%D0%BA%D0%B8_%D0%BC%D0%B0%D0%BD%D0%B0%D1%81%D1%82%D0%B8%D1%80.html“.

Категории: Манастири на Българската православна църква | Български манастири

##### Views

- Статия
- Беседа
- Текуща версия

##### Търсене